

**Предлог на Закон за градење**

**Предмет**: Коментари и предлози за промени на Нацрт Закон за градење

Почитувани,

По разгледувањето на објавената предлог верзија на Законот за градење, во продолжение се наведени нашите предлози за измени и дополнувања на овој текст, а кои произлегуваат од досегашната практична примена на актуелниот Закон и отворените прашања и предизвици кои се резултат на неговата досегашна примена во пракса. Предлозите се во насока на подобрување на предложеното законско решение.

**1.** Во член 8 - Градби од државно значење, став 2 алинеја 9 “градби во технолошки индустриски развојни зони, телекомуникациски градби за прием на сателитски сигнали, опсерватории, градби за потребите на гранични премини;”.

*Предлагаме/потребно е и градбите на електроенергетски објекти во технолоши индустриски развојни зони да се категоризираат по напонско ниво односно како* ***градби од локално значење****, без да се издвојуваат само врз основа на подрачјето, т.е технолоши индустриски развојни зони каде се градат, бидејки согласно тој критериум нив ги третираат како градба од државно значење*.

**2.** Во член 94, во кој е дефинирано што претставува доказ за право на градење во предлог текстот на законот веќе не постои/избришана е можноста доказ за право на градење да е и “изјава од инвеститорот со која истиот ќе потврди дека ја презема обврската да ги регулира имотноправните односи во текот на изградбата и дека истите целосно ќе ги регулира до поднесување на барањето за одобрение за употреба односно до подготвување на извештајот за извршен технички преглед од надзорен инженер, доколку се работи за изградба на линиски инфраструктурни објекти...”, како што стои во важечкиот закон.

ЕВН Македонија и во минатото доставуваше предлози за измени на актуелниот закон и ние во тие предлози во неколку наврати баравме продлабочување на одредбата, а сега се предлага нејзино целосно бришење, што ќе доведе само до одолговлекување на постапката.

Нашиот предлог за дополнување на членот 94 гласи:

 *„... Изјава со која инвеститорот ќе се обврзе да ги реши имотно правните односи, кои ќе бидат услов за упис на инфраструктурниот објект во инфраструктурниот катастар и истите да не бидат услов за пуштање во употреба на инфраструктурниот објект доколку ги исполнува техничките услови. (оваа одредба треба соодветно да се инкорпорира и во член 98 и 121 од предлог текстот, како и во останатите членови каде се бара доказ за право на градење).*

**3.** Во член 97 став 2 и 3 стои дека зградите и деловите од згради изградени без одобрение за градење или спротивно на издаденото одобрение за градење се бесправни градби за кои не смеат да бидат запишани правата на сопственост во катастарот на недвижности, кои не смеат да се употребуваат и кои не смеат да бидат приклучени на инфраструктурните мрежи.

*Сметаме дека приклучувањето на дистрибутивната мрежа за електрична енергија не треба да се условува со одобрение за градење или спротивно на одобрението за градење, да се бесправни градби, доколку објектот ги исполнува техничките услови за приклучување. Легалноста на градбата треба да биде предмет на работа на други надлежни институции.*

**4.** Во главата “X. ПОСТАПКИ ЗА ГРАДБИ ЗА КОИ НЕ СЕ ИЗДАВА ОДОБРЕНИЕ ЗА ГРАДЕЊЕ” предлагаме да се дополни и за „***уреди и постројки за складирање на електрична енергија“*** *кое ќе се однесува и за батерии за поголеми објекти (хидроцентрала) или пак да се постави како “stand alone” (засебен) објект кој ќе се полни од мрежа и празни во мрежа, а ќе важи и за фотонапонските централи. Истото се однесува и за “станици за полнење на електрични возила”*

**5**. Исто така во предлог текстот на овој закон за објектите за кои не се издава одобрение за градење не е наведено дали општината, односно градоначалникот е тој што издава решение за изведување, односно поставување на објект, како што тоа стои во член 74 од важечкиот закон, па се поставува прашањето дали е случаен пропуст или тој чекор во постапката повеќе нема да постои ??

 6**.** Предлагаме во член 137, став 1 точка 4 со наслов: „ Комунални и други инфраструктури„ да се додаде уште една алинеа, по алинеата 3, која ќе гласи:

* типска компактно бетонска трафостаница (КБТС).

**7.** Предлагаме членот 141 да се дополни со појаснување во став 1 точка 1, односно да гласи:

* Мерни и разводни ормари за електрична енергија и нисконапонска инфраструктура (нисконапонски кабли до 0.4 kV и нисконапонски столбови до 0.4 kV )

 **8.** Со предлог текстот на овој закон наместо да се прошират олеснувањата за ниско напонска инфраструктура што веќе постојат во важечкиот закон сега истите олеснувања се целосно избришани. Во таа насока, а заради забрзување и олеснување на процедурите сакаме да му предложиме на законодавецот *да регулира поделба по напонски нивоа во делот на електроенергетската инфраструктура.* Доколку ваквата поделба не е возможно да биде предвидена како законска одредба, тогаш ова да биде предвидено во подзаконскиот акт наведен во член 14 од предлог законот.

**9.** Со предложениот текст во делот на постапката со изработка на Инфраструктурен проект, во споредба со актуелното законско решение, имаме ситуација на усложнување на процедурата, што ќе предизвика одолговлекување на истата и повеќе трошоци за неа. Вака регулирано решение за проектирање, прави да трошоците за истото може да бидат и поголеми од изведбата на самиот проект.

Ја користиме оваа прилика да ја поздравиме можноста која ни е дадена да учествуваме со свои коментари и предлози во креирањето на ова законско решение и се надеваме дека истите ќе бидат разгледани и земени во предвид при изготвувањето на конечниот текст на овој закон .

Со почит,

ЕВН Македонија АД Скопје